ДОКЛАД НА КОМИСИЯТА ДО ЕВРОПЕЙСКИЯ ПАРЛАМЕНТ И СЪВЕТА

относно упражняването на правомощията, делегирани на Комисията съгласно Регламент (ЕС) № 1169/2011 за предоставянето на информация за храните на потребителите

**1.** **Въведение и правно основание**

Настоящият доклад е в изпълнение на задължението на Комисията по силата на член 51, параграф 2 от Регламент (ЕС) № 1169/2011 на Европейския парламент и на Съвета от 25 октомври 2011 г. за предоставянето на информация за храните на потребителите (наричан по-долу „Регламентът за предоставянето на информация за храните“)[[1]](#footnote-1). В член 51, параграф 2 от Регламента за предоставянето на информация за храните се предвижда Комисията да представи на Европейския парламент и на Съвета доклад относно упражняването на делегираните правомощия, предоставени на Комисията с посочения регламент. Докладът се изготвя не по-късно от 9 месеца преди края на 5-годишния срок на делегирането, считано от 12 декември 2011 г. Делегирането на правомощия се продължава мълчаливо за срокове с еднаква продължителност, освен ако Европейският парламент или Съветът не възразят срещу подобно продължаване не по-късно от 3 месеца преди изтичането на всеки срок.

**2.** **Упражняване на делегирането**

С член 51, параграф 2 от Регламента за предоставянето на информация за храните на Комисията се предоставя правомощието да приема делегирани актове, посочени в член 9, параграф 3, член 10, параграф 2, член 12, параграф 3, член 13, параграф 4, член 18, параграф 5, член 19, параграф 2, член 21, параграф 2, член 23, параграф 2, член 30, параграф 6, член 31, параграф 2, член 36, параграф 4 и член 46 от посочения регламент.

След влизането в сила на Регламента за предоставянето на информация за храните Комисията прие три делегирани акта:

а) Делегиран регламент на Комисията[[2]](#footnote-2) за изменение на Регламента за предоставянето на информация за храните в съответствие с член 36, параграф 4 по отношение на информацията за отсъствието или намаленото съдържание на глутен в храните:

 Целта на този законодателен акт беше да осигури основа за нормативно уреждане на доброволното предоставяне на информация относно отсъствието или намаленото съдържание на глутен в храните. Съгласно предишната Директива 2009/39/ЕО на Европейския парламент и на Съвета от 6 май 2009 г. относно храни, предназначени за специфична хранителна употреба[[3]](#footnote-3), предоставянето на такава информация, особено на обозначенията „без глутен“ или „с много ниско съдържание на глутен“, бе нормативно уредено от Регламент (ЕО) № 41/2009 на Комисията от 20 януари 2009 г. относно състава и етикетирането на храни, подходящи за употреба от хора, които имат непоносимост към глутен[[4]](#footnote-4). Както е предвидено в съображение 41 от Регламент (ЕС) № 609/2013 на Европейския парламент и на Съвета от 12 юни 2013 г. относно храните, предназначени за кърмачета и малки деца, храните за специални медицински цели и заместителите на целодневния хранителен прием за регулиране на телесното тегло[[5]](#footnote-5), с отмяната на Директива 2009/39/ЕО и на Регламент (ЕО) № 41/2009 на Комисията, считано от 20 юли 2016 г., правилата относно информацията за отсъствието или намаленото съдържание на глутен в храните трябваше да бъдат прехвърлени в Регламента за предоставянето на информация за храните. Делегиран регламент (ЕС) № 1155/2013 на Комисията даде възможност за извършването на това прехвърляне, а действителните подробности за използването на горепосочените обозначения бяха предоставени в Регламент за изпълнение (ЕС) № 828/2014 на Комисията[[6]](#footnote-6).

б) Делегиран регламент на Комисията[[7]](#footnote-7) за изменение на приложения II и III към Регламента за предоставянето на информация за храните по отношение на определени зърнени култури, причиняващи алергии или непоносимост, както и по отношение на храните с добавени фитостероли, фитостеролови естери, фитостаноли или фитостанолови естери:

 Този правен акт беше приет на основание член 10, параграф 2 и член 21, параграф 2 от Регламента за предоставянето на информация за храните с две цели: на първо място, на основание член 21, параграф 2 от Регламента за предоставянето на информация за храните, с който Комисията се задължава да преразглежда списъка с вещества или продукти, причиняващи алергии или непоносимост, бе актуализиран списъкът на такива вещества или продукти в приложение II към регламента, за да се осигури по-добра информация за потребителите ; позоваването на зърнени култури, съдържащи глутен, а именно пшеница, беше изменено така, че да включва спелтата като сорт на пшеницата и да замени означението „камут“, което се отнася до регистрирана търговска марка, с действителното наименование на специалния сорт пшеница „Хорасан“. На второ място, въз основа на член 10, параграф 2 от Регламента за предоставянето на информация за храните, с който се разрешават изменения в списъка на специфичните задължения за етикетиране за определени видове храни в интерес на защитата на здравето на потребителите и безопасната употреба на дадена храна, бе изменено приложение III към Регламента за предоставянето на информация за храните: за да се гарантира, че храните с добавени фитостероли, фитостеролови естери, фитостаноли или фитостанолови естери достигат целевата група потребители, които се нуждаят от понижаване на нивото на холестерол в кръвта, беше въведено подходящо означение върху етикета на такива храни.

в) Делегиран регламент на Комисията относно определението за „специално създадени наноматериали“:

 В член 18, параграф 5 от Регламента за предоставянето на информация за храните на Комисията се възлага задължението да коригира и адаптира определението за „специално създадени наноматериали“, първоначално установено в член 2, параграф 2, буква у) от регламента, към техническия или научния напредък или към определенията, договорени на международно равнище. На тази основа на 12 декември 2013 г. Комисията прие Делегиран регламент на Комисията за изменение на Регламент (ЕС) № 1169/2011 на Европейския парламент и на Съвета за предоставянето на информация за храните на потребителите във връзка с определението за „специално създадени наноматериали“ и на същата дата уведоми Европейския парламент и Съвета за този правен акт[[8]](#footnote-8).

 На 12 март 2014 г. Европейският парламент прие резолюция за възражение по делегирания регламент, застъпвайки становището, че като изключва някои добавки в храните от обхвата на определението, Комисията надхвърля делегираните ѝ правомощия[[9]](#footnote-9).

 Регламент (ЕС) 2015/2283 на Европейския парламент и на Съвета от 25 ноември 2015 г. относно новите храни, за изменение на Регламент (ЕС) № 1169/2011 на Европейския парламент и на Съвета и за отмяна на Регламент (ЕО) № 258/97 на Европейския парламент и на Съвета и на Регламент (ЕО) № 1852/2001 на Комисията[[10]](#footnote-10), който ще започне да се прилага от 1 януари 2018 г., приема определението за „специално създадени наноматериали“, както е установено понастоящем в Регламента за предоставянето на информация за храните. Следователно определението за специално създаден наноматериал, заедно със свързаното с него предоставяне на делегирани правомощия на Комисията, трябва да бъде заличено от Регламента за предоставянето на информация за храните и заменено с препратка към определението в новия регламент[[11]](#footnote-11).

Регламентът за предоставянето на информация за храните предвижда допълнителни делегирани правомощия. До този момент обаче Комисията все още не е използвала други правни основания[[12]](#footnote-12) за приемането на делегирани актове съгласно Регламента за предоставянето на информация за храните. Важно е да се отбележи, че регламентът се прилага едва от 13 декември 2014 г., а някои негови разпоредби се прилагат едва от 13 декември 2016 г. По-конкретно:

а) Съгласно член 13, параграф 4 от Регламента за предоставянето на информация за храните Комисията установява правила за четливост на задължителните данни, които трябва да бъдат посочени (обикновено върху етикета) във връзка с определен хранителен продукт. В това отношение трябва да се натрупа още опит от практическото прилагане на новите правила, преди да се пристъпи към изготвянето на делегиран акт относно четливостта.

б) С член 21, параграф 2 от Регламента за предоставянето на информация за храните Комисията се задължава систематично да преразглежда и при необходимост да актуализира списъка на веществата или продуктите, причиняващи алергии или непоносимост, посочен в приложение II към регламента. В съответствие с тази разпоредба Комисията постоянно оценява необходимостта от по-нататъшни изменения в списъка в приложение II.

в) С член 9, параграф 3, член 12, параграф 3, член 19, параграф 2, член 23, параграф 2, член 30, параграф 6, член 31, параграф 2 и член 46 от Регламента за предоставянето на информация за храните на Комисията се позволява да определя допълнителни подробности по различни технически аспекти на регламента. Тъй като целият регламент ще се прилага едва от 13 декември 2016 г., е необходимо допълнително да се проучи възприемането от страна на потребителя, преди да се вземат решения за целесъобразното използване на тези делегирани правомощия.

**3.** **Заключение**

Регламентът за предоставянето на информация за храните се прилага от малко повече от една година и все още не е приложим в своята цялост. До момента Комисията е приела делегирани актове относно отсъствието или намаленото съдържание на глутен в храните, относно определени зърнени култури, причиняващи алергии или непоносимост, както и относно храните с добавени фитостероли, фитостаноли и техните естери. Европейският парламент отхвърли делегиран акт относно определението за „специално създадени наноматериали“.

1. ОВ L 304, 22.11.2011 г., стр. 18. [↑](#footnote-ref-1)
2. Делегиран регламент (ЕС) № 1155/2013 на Комисията от 21 август 2013 г. за изменение на Регламент (ЕС) № 1169/2011 на Европейския парламент и на Съвета за предоставянето на информация за храните на потребителите по отношение на информацията за отсъствието или намаленото съдържание на глутен в храните (OВ L 306, 16.11.2013 г., стр. 7) — за повече информация вж. също обяснителния меморандум. [↑](#footnote-ref-2)
3. ОВ L 124, 20.5.2009 г., стр. 21. [↑](#footnote-ref-3)
4. ОВ L 16, 21.1.2009 г., стр. 3. [↑](#footnote-ref-4)
5. OВ L 181, 29.6.2013 г., стр. 35. [↑](#footnote-ref-5)
6. Регламент за изпълнение (ЕС) № 828/2014 на Комисията от 30 юли 2014 г. относно изискванията за предоставяне на информация на потребителите относно отсъствието или намаленото съдържание на глутен в храните (OВ L 228, 31.7.2014 г., стр. 5). [↑](#footnote-ref-6)
7. Делегиран регламент (ЕС) № 78/2014 на Комисията от 22 ноември 2013 г. за изменение на приложения II и III към Регламент (ЕС) № 1169/2011 на Европейския парламент и на Съвета за предоставянето на информация за храните на потребителите по отношение на определени зърнени култури, причиняващи алергии или непоносимост, както и по отношение на храните с добавени фитостероли, фитостеролови естери, фитостаноли или фитостанолови естери (OВ L 27, 30.1.2014 г., стр. 7) — за повече информация вж. също обяснителния меморандум. [↑](#footnote-ref-7)
8. C(2013)8887 окончателен. [↑](#footnote-ref-8)
9. B7-0185/2014 - C(2013)08887 - 2013/2997(DEA). [↑](#footnote-ref-9)
10. ОВ L 327, 11.12.2015 г., стр. 1. [↑](#footnote-ref-10)
11. Вж. съображение 10, член 3, параграф 2, буква е) и член 31 от Регламент (ЕС) 2015/2283. [↑](#footnote-ref-11)
12. Член 9, параграф 3, член 12, параграф 3, член 13, параграф 4, член 19, параграф 2, член 21, параграф 2 — по отношение на други вещества или продукти, член 23, параграф 2, член 30, параграф 6, член 31, параграф 2 и член 46 от Регламента за предоставянето на информация за храните. [↑](#footnote-ref-12)